McNair siirtyi MM-johtoon, Forss neljäntenä - Hevosurheilu.fi
McNair siirtyi MM-johtoon, Forss neljäntenä
Mika Forss on edelleen mitalivauhdissa. Kuva: Jarno Unkuri
Raviohjastajien MM-turnaus jatkui tänään Eskilstunassa. Kanadan Doug McNairin Lindesbergissä alkanut hieno ajovire jatkui. Hän siirtyi kokonaiskilpailun kärkeen, kun kisan 24 lähdöstä on nyt ajettu 14. Mika Forss on erinomaisesti kärjen vauhdissa mukana.
Nimi Korpi oli vahvaa valuuttaa ensimmäisissä MM-lähdöissä. Doug McNair ohjasti Pekka Korven valmentaman Arctic Agentin johtohevosen rinnalta helppoon voittoon. Forssin M.T.Magic Dream kesti keulasta neljänneksi.
Marko Korven valmentama Fabulous Journey hallitsi toista MM-lähtöä Rick Ebbingen ajamana. Forss joutui tahtomattaan sisäradalle, kun Franck Nivard ajoi ahtaasti. Forss taituroi Indien vielä kolmanneksi.
Isäntämaan Ulf Ohlsson löysi Pelle Rocille kiritilaa kolmannessa MM-osalähdössä, ja Mertsi Hedmanin omistama ruuna pinkoi voittoon. Forss ajoi kuin unelma statistiksi arvioidulla Valnes Iorilla. Forss pysyi sisäradalla, eikä lähtenyt kiertämään. Maalisuoralla valjakko pujotteli kärkitaistoon ja otti arvokkaan kakkossijan.
Hurjaan lentoon noussut Doug McNair siivitti Argbigganin voittoon neljännessä osalähdössä. Forssin Xylona G.T:llä ei ollut vetoa, sijoitus oli yhdeksäs.
Eskilstunan viimeisestä osalähdöstä Forssin hevonen oli jäänyt pois. Norjan Eirik Höitomt karautti keulaan My Dream Artilla ja meni voittoon.
Doug McNair keräsi eniten pisteitä Eskilstunassa, yhteensä 59. MM-turnaus jatkuu keskiviikkona Rättvikissä. Kisan viimeiset 5 lähtöä ajetaan perjantaina Gävlessä, jossa mitalit lopullisesti jaetaan.
Eskilstunan ilta alkoi suomalaisvoitolla. Tuomas Korvenoja ajoi Fincumetin ja Scuderia Powerin kasvattaman ja omistaman 3-vuotiaan Love No Painin (Love You) ylivoimaiseen voittoon ajalla 17,0/2140m. Jasmine de Veluwe (Up And Quick) laukkasi.
Raviohjastajien MM-tilanne, 14/24
1 Doug McNair, Kanada, 123,5 pistettä
2 Ulf Ohlsson, Ruotsi, 118,5
3 Rick Ebbinge, Alankomaat, 115.5
4 Mika Forss, Suomi, 110
5 Matthew Williamson, Uusi-Seelanti, 107,5
6 Eirik Höitomt, Norja, 104
7 Yannick Gingras, Yhdysvallat, 103,5
8 Franck Nivard, Ranska, 99
9 James MacDonald, Kanada, 94
10 Michael Nimczyk, Saksa, 92,5
11 Rodney Gatt, Malta, 79
12 Todd McCarthy, Australia, 70